2013/0309 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om foranstaltninger vedrørende åben internetadgang og om ændring af Europa-Parlamentets og Rådets forordning direktiv 2002/22/EF om forsyningspligt og brugerrettigheder i forbindelse med elektroniske kommunikationsnet og -tjenester og Europa-Parlamentets og Rådets forordning (EU) nr. 531/2012 af 13. juni 2012 om roaming på offentlige mobilkommunikationsnet i Unionen

(EØS-relevant tekst)

1.Baggrund

Forslag sendt til Europa-Parlamentet og Rådet (dokument COM(2013) 0627 final – 2013/0309 (COD)): 12.9.2013 Udtalelse afgivet af Det Europæiske Økonomiske og Sociale Udvalg: 21.1.2014 Europa-Parlamentets førstebehandlingsholdning vedtaget: 3.4.2014 Rådets holdning vedtaget: 1.10.2015.

2.Formål med Kommissionens forslag

Forslagets formål er at arbejde hen imod et indre marked for elektronisk kommunikation. Det bør gøre det muligt for borgere og virksomheder at tilgå elektroniske kommunikationstjenester, uanset hvor i EU disse bliver udbudt, uden restriktioner på tværs af grænser eller urimelige ekstraomkostninger. Det bør også gøre det muligt for virksomheder, der leverer elektroniske kommunikationsnet og -tjenester, at levere og drive disse, uanset hvor de er etableret, eller hvor i EU deres kunder befinder sig.

Kommissionens forslag indeholdt bestemmelser til at håndtere specifikke flaskehalse, som stod i vejen for udviklingen af det indre marked for elektronisk kommunikation. Det indeholdt navnlig bestemmelser om etablering af en fælles EU-tilladelse for grænseoverskridende udbydere, koordinering af frekvenstildeling, harmonisering af adgangsprodukter, der er nødvendige for at udbyde elektronisk kommunikation, harmonisering af regler, der sikrer åbne internet, harmonisering af regler om beskyttelse af slutbrugere, gennemførelse af foranstaltninger til udfasning af roaminggebyrer og ændring af forvaltningen af Sammenslutningen af Europæiske Tilsynsmyndigheder inden for elektronisk kommunikation.

3.Bemærkninger til Rådets holdning

Rådets klare holdning var at begrænse forslagets anvendelsesområde til netneutralitet og roaming, hvilket blev bekræftet i forhandlingerne med Europa-Parlamentet. Det skal bemærkes, at det af strategien for det digitale indre marked, som Kommissionen offentliggjorde den 6. maj 2015, tydeligt fremgår, at spørgsmålet om frekvenser vil indgå i den revision af telekommunikationsområdet, som planlægges fremlagt i 2016. Det er derfor acceptabelt at begrænse omfanget af udkastet til roaming og netneutralitet. Med denne tilgang tages der højde for de klare indikationer i Det Europæiske Råds konklusioner af 26. juni 2015, hvori vigtigheden understreges af alle aspekter af Kommissionens strategi og af at efterstræbe en ambitiøs reform af rammeforskrifterne for telekommunikation, herunder koordinering af frekvensressourcer, mere effektivt.

Rådets holdning udtrykker overordnet støtte til de væsentlige elementer i Kommissionens forslag, nemlig at afskaffe detailroamingtillæg, sikre åben internetadgang og muliggøre innovative tjenesteydelser. Rådet udtrykker imidlertid visse ændringer, hvad angår opnåelsen af disse mål. Ændringerne indebærer, at der skal fastsættes en klar slutdato for roaminggebyrer, og at bæredygtigheden af en sådan afskaffelse samtidig sikres, især ved at time revisionen af engrosmarkederne for roaming og ved at etablere en hensigtsmæssig mekanisme til at håndtere undtagelsestilfælde og specifikke tilfælde, hvor nationale gebyrstrukturer, der ikke er bæredygtige, eventuelt består efter revisionen af engrosmarkederne. (Disse detaljer skal præciseres i Kommissionens gennemførelsesforanstaltninger).

Med hensyn til det åbne internet bemærker Kommissionen, at Rådet er enig i målet med udkastet til forordning, nemlig at knæsætte alle EU-borgeres ret til at tilgå det internetindhold, som de ønsker, uden at de udsættes for diskrimination. Samtidig præciseres det i Rådets holdning, at en ensartet behandling af internettrafikken giver rimelig mulighed for daglig trafikstyring på grundlag af begrundede objektive tekniske krav og uafhængigt af trafikkens oprindelse eller bestemmelsessted. Desuden indeholder Rådets holdning et forbud mod blokering, bremsning og diskrimination mod specifikt indhold, tjenester eller applikationer eller kategorier heraf med tre snævert afgrænsede nødvendige undtagelser, nemlig overholdelse af EU’s eller national lovgivning eller foranstaltninger, hvorved sådanne love gennemføres, og netsikkerhed samt håndtering af midlertidige eller ekstraordinære overbelastninger af nettet.

I Rådets holdning fastsættes det desuden, at andre tjenester end internetadgangstjenester, der er optimeret til et bestemt indhold, bestemte applikationer eller tjenester, kan ydes på visse betingelser. Betingelserne lyder, at optimering skal være nødvendig for at overholde kvalitetskravene for det relevante indhold eller de relevante applikationer eller tjenester, at disse ikke må markedsføres eller kunne anvendes som erstatning for internetadgangstjenester, at der er tilstrækkelig kapacitet til rådighed, og at leveringen af dem ikke går ud over kvaliteten af slutbrugernes internetadgangstjenester.

De kompetente regulerende myndigheder vil have ansvar for og forpligtelse til gennem overvågning og håndhævelse at sikre, at forordningens bestemmelser overholdes, og at slutbrugernes rettigheder, herunder udbydere af indhold, tjenester og applikationer, ikke svækkes.

Denne afbalancerede tilgang beskytter kvaliteten af internetadgangstjenester, men hæmmer ikke innovationen. Endelig knæsætter forslaget visse slutbrugerrettigheder, som er nødvendige for at anvende bestemmelserne om roaming og netneutralitet effektivt.

Kommissionen støtter disse resultater.

Efter de uformelle trepartsdrøftelser den 23. marts 2015, den 21. april 2015, den 2. juni 2015 og den 29. juni 2015 er Parlamentet og Rådet nået til foreløbig politisk enighed om teksten.

Den politiske enighed blev bekræftet af Rådet den 8. juli 2015, og den 1. oktober 2015 vedtog Rådet sin førstebehandlingsholdning.